**TÁJÉKOZTATÁS**

Kedves Szülők!

Tekintettel a koronavírus fertőzés miatt kialakult helyzetre, a fenntartó a következő döntéseket hozta:

**Minimalizálni kívánjuk a fertőzésveszélyt az intézményünkben.**

Ennek jegyében a felső légúti betegség tüneteit mutató munkatársaink az üzemorvosi döntés értelmében távol maradnak a bölcsődétől.

Vecsés város önkormányzatának döntése alapján, valamint a csökkent munkaerőlétszám miatt a bölcsődénk is ügyeleti rendszerre áll át.

* A gyerekek kis létszámú összevont csoportban lesznek elhelyezve.
* **március 17-től, keddtől, nyitva tartásunk a következőképpen változik: 8-16.30 óra.**

Kérjük, a gyerekeket csak egy felnőtt kísérje és a lehető legrövidebb ideig tartózkodjon az épületben.

Aki külföldön tartózkodott, vagy tért haza az elmúlt két hétben, kérjük a visszatéréstől számított két hétig ne hozza gyermekét.

**Csak teljesen egészséges gyermek látogathatja az intézményt.**

Már enyhe légúti megbetegedés tüneteit mutató (nátha, orrfolyás, tüsszögés, köhögés) gyereket sem veszünk be a bölcsődébe.

A korábbi tájékoztatás szerint tovább folytatjuk a higiéniai szabályok szigorú betartását, a játékok és felületek rendszeres fertőtlenítését.

A gyerekek és a család egészsége védelmében, aki teheti, maradjon otthon.

A fenti döntések visszavonásig érvényesek. A fenntartó figyelemmel kíséri az országos fejleményeket, ami alapján meghozza további döntéseit.

Kérjük, szülői felelősségetek teljes tudatában járjatok el!

Köszönjük türelmeteket és együttműködéseteket ebben a mindenkinek nagyon nehéz helyzetben. Reméljük, közös erőfeszítéseink következtében hamarosan visszatérhetünk a régi munkamenetbe.

Lila Fecske Bölcsőde